ตลาดหุ้นเอเชียเปิดผันผวน วิตกยุโรปยอดโควิด-19 พุ่ง
ตลาดหุ้นเอเชียเปิดผันผวน  วิตกยุโรปโควิดพุ่ง
ตลาดหุ้นเอเชียเปิดผันผวน  วิตกยุโรปโควิดพุ่ง
25 มี.ค. 2564

ตลาดหุ้นเอเชียเปิดภาคเช้าทั้งในแดนบวกและลบ โดยได้รับแรงกดดันจากตลาดหุ้นนิวยอร์กที่ปิดร่วงลงเมื่อคืนนี้หลังหุ้นกลุ่มเทคโนโลยีร่วงลงติดต่อกันเป็นวันที่ 2 รวมทั้งจากความกังวลเกี่ยวกับผลกระทบของการที่ประเทศยุโรปยังคงใช้มาตรการล็อกดาวน์เพื่อควบคุมการแพร่ระบาดของโรคโควิด-19 โดยปัจจัยลบดังกล่าวได้บดบังแรงบวกจากการที่นายเจอโรม พาวเวล ประธานธนาคารกลางสหรัฐ (เฟด) และนางเจเน็ต เยลเลน รัฐมนตรีคลังสหรัฐ ได้แสดงความเชื่อมั่นเกี่ยวกับแนวโน้มเศรษฐกิจสหรัฐ
ดัชนี SSE Composite ตลาดหุ้นจีนเปิดวันนี้ที่ 3,355.07 จุด ลดลง 11.99 จุด หรือ -0.36%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,457.33 จุด เพิ่มขึ้น 51.81 จุด หรือ +0.18% และดัชนี HSI ตลาดหุ้นฮ่องกงเปิดวันนี้ที่ 27,628.08 จุด ลดลง 290.06 จุด หรือ -1.04%
อย่างไรก็ตามนักลงทุนยังคงวิตกกังวลเกี่ยวกับผลกระทบทางเศรษฐกิจที่เกิดจากการใช้มาตรการล็อกดาวน์เพื่อควบคุมการแพร่ระบาดของโรคโควิด-19 ในยุโรป โดยล่าสุดรัฐบาลเนเธอร์แลนด์ประกาศขยายเวลาล็อกดาวน์ออกไปจนถึงวันที่ 20 เม.ย. หลังพบผู้ติดเชื้อโควิด-19 เพิ่มขึ้น ขณะที่นายกรัฐมนตรีมาร์ค รุตเตอได้แสดงความกังวลว่า เนเธอร์แลนด์อาจจะเผชิญกับการแพร่ระบาดรอบ 3
สำหรับความกังวลดังกล่าว ประกอบกับแรงเทขายในหุ้นกลุ่มเทคโนโลยี ได้สกัดปัจจัยบวกจากการที่นายพาวเวล ประธานเฟด และนางเยลเลน รัฐมนตรีคลังสหรัฐ ได้แสดงมุมมองที่เป็นบวกในระหว่างการแถลงต่อสภาคองเกรสเมื่อคืนนี้ว่า เศรษฐกิจสหรัฐมีแนวโน้มดีดตัวขึ้นอย่างแข็งแกร่ง เนื่องจากการฉีดวัคซีนป้องกันโรคโควิด-19 มีความคืบหน้ามากขึ้น
ขณะเดียวกัน หุ้นเทคโนโลยีในภูมิภาคดิ่งลงหลังเปิดตลาดเช้านี้ โดยหุ้น Softbank Group ร่วงลง 2% และหุ้น SK Hynix ลดลง 0.37%
นอกจากนี้ นักลงทุนยังจับตาหุ้นของบริษัทเสียวหมี่ของจีน หลังจากเมื่อวานนี้ บริษัทรายงานผลกำไรในไตรมาส 4/2563 พุ่งขึ้น 36.7% หรือราว 3.2 พันล้านหยวน (490 ล้านดอลลาร์) สูงกว่าที่นักวิเคราะห์คาดการณ์ไว้ก่อนหน้านี้ที่ 2.9 พันล้านหยวน